Mindst 10.000 mennesker forventes at strømme til Glyngøre, når tour-vinderen Jonas Vingegaard kommer til byen for at fejre sin sejr.

Tusindvis af cykelentusiaster sætter GPS'en mod Glyngøre torsdag den 28. juli, når den gulklædte sportsstjerne, Jonas Vingegaard, besøger hjembyen. Fejringen af tour-vinderen kommer til at betyde trængsel på vejene omkring byen, og der vil derfor være risiko for kødannelser og ekstra rejsetid for alle, der har planer om at lægge vejen forbi til festivitasen. - Der er stort set kun to veje til og fra bymidten, så for at sikre bedst muligt flow i trafikken, vil de to strækninger være ensrettede på dagen, f orklarer vicepolitiinspektør Morten Bujakewitz. Gratis shuttlebusser Det kan afhjælpe presset en smule, at der kommer til at køre shuttlebusser fra parkeringsarealer udenfor bymidten. Desuden vil Midt -og Vestjyllands Politi og Hjemmeværnet være klar til at guide bilisterne og bevare et køligt overblik over trafik-situationen. Selve fejringen kommer til at foregå fra 13.30 til 19.00 - Vingegaard forventes at ankomme omkring klokken 15.00, og alle er velkomne. Først og fremmest skal Tour-vinderen cykle rundt i byen sammen med en masse af de fremmødte børn, inden de slutter på festpladsen på byens stadion. Derefter står den på taler, musik og hyggeligt samvær, inden festen afsluttes med fyrværkeri. Gør alt for en god fest Det er Glyngøre by i samarbejde med Skive Kommune, som står for selve arrangementet. Provst Susan Aaen er en af de ansvarlige for byfesten, og hun har rygende travlt med planlægningen, så alt kører, når mellem 10.000 og 25.000 mennesker besøger byen. - Jeg kunne lige så godt blive festivalsarrangør, siger hun. Byens Vingegaard-planlægningsgruppe har mødtes hver dag siden tour-sejren for at få styr på alt det praktiske. - Der skal være madboder, scenen skal sættes op, og vi skal have styr på toiletforholdene. Men vi skal nok nå det, lød det fra Susan Aaen i mandags. Og hvis udsigten til bilkøer skulle virke afskrækkende, så er der råd for det med denne anbefaling fra arrangørerne - helt i tråd med tour-ånden: - Kom gerne på cykel.